
Vynuogių derlius pasiekė piką: vienos primena cukraus vatą, kitos stebina traškumu
Įsibėgėjęs vynuogių sezonas džiugina gausiu šviežiu derliumi. Šiomis uogomis garsėjančiame Italijos Apulijos regione sunokęs gausus derlius jau pasiekė Lietuvą, tad parduotuvių lentynose ryškėja ir šių uogų įvairovė. Lietuviško prekybos tinklo „Maxima“ asortimente šalia gerai pažįstamų žaliųjų, raudonųjų ar mėlynųjų vynuogių galima atrasti ir išskirtinių veislių – itin saldžių ir traškių, gaivių su lengva rūgštele ar net primenančių cukraus vatą.
Nors vynuogių pasirinkimas sezono metu gerokai išauga, pirkėjų favoritės nesikeičia. „Maximos“ pardavimų duomenys rodo, kad žaliosios vynuogės kasmet sudaro apie 60 proc. viso parduodamo vynuogių kiekio, o besėklių nuperkama net 4,5 karto daugiau nei vynuogių su sėklomis.
„Maximos“ Vaisių ir daržovių pirkimų skyriaus vadovė Julija Butkevič atkreipia dėmesį, kad tarp besėklių vynuogių taip pat pirmauja žaliosios, tačiau derliaus įkarštis – proga šalia jau pamėgtų atrasti ir kitokių skonių.
„Žaliosios besėklės vynuogės ne vienus metus išlieka pirkėjų mėgstamiausios. Vis dėlto dabar, kai pats vynuogių derliaus įkarštis, jų asortimentas ypač įvairus, tad greta įprastų pasirinkimų siūlau paragauti ir išskirtinių veislių, kurias, šiuo metu vykstant teminėms jų dienoms, galima rasti vaisių ir daržovių skyriuje. Ypač verta išbandyti tamsiąsias besėkles „Sweet Saphire“, žaliąsias besėkles „Cotton Candy“, raudonąsias „Candy Hearts“ ir „Sweet Celebration“ bei mėlynąsias besėkles „Sable“. Visos jos itin saldžios, tačiau kiekviena pasižymi savitomis skonio savybėmis“, – sako J. Butkevič.
Nuo cukraus vatos skonio iki išskirtinio traškumo
Šiuo metu vynuogės į „Maximos“ parduotuves atkeliauja iš Italijos ir Ispanijos, o ypač gausus derlius – iš savo vynuogėmis garsėjančio Italijos Apulijos regiono. Be jau minėtų išskirtinių veislių, asortimente galima rasti ir saldžių bei aromatingų „Muscat Beauty“, žaliųjų besėklių „Sultana“, taip pat įprastų žaliųjų besėklių, raudonųjų ir mėlynųjų vynuogių.
Pasak J. Butkevič, renkantis verta atkreipti dėmesį ne tik į spalvą – net panašiai atrodančios vynuogės gali gerokai skirtis savo skoniu ir tekstūra.
„Pailgos tamsiosios besėklės „Sweet Saphire“ yra saldžios ir traškios, o žaliosios besėklės „Cotton Candy“ išsiskiria cukraus vatą primenančiu skoniu. „Muscat Beauty“ pasižymi saldumu ir išraiškingu aromatu, o norintiems gaivesnio skonio verta rinktis žaliąsias besėkles vynuoges, kurių saldumą papildo lengva rūgštelė. Tad net ir renkantis tos pačios spalvos vynuoges galima atrasti labai skirtingų skonių“, – pasakoja J. Butkevič.
Kiek saldi vynuogė, parodo skaičius
Vynuogių saldumą galima ne tik pajusti ragaujant, bet ir išmatuoti. Tam naudojamas BRIX rodiklis, parodantis cukraus koncentraciją uogų sultyse. Pusiau saldžių vynuogių BRIX gali siekti 14–15, saldžių žaliųjų besėklių – 16–18, o itin saldžių veislių – 18–22.
„Vis dėlto BRIX – tik vienas iš orientyrų renkantis vynuoges. Jis padeda įvertinti jų saldumą, tačiau neatskleidžia kitų konkrečiai veislei būdingų savybių – traškumo, sultingumo ar aromato. Tad derliaus įkarštis, kai skirtingų vynuogių pasirinkimas platesnis, yra gera proga palyginti kelias veisles ir atrasti labiausiai patinkančias“, – pastebi J. Butkevič.
Skrebučiai su keptomis vynuogėmis ir ožkų sūriu
Vynuoges įprasta skanauti šviežias, tačiau „Maximos“ kulinarijos meistrai siūlo jas išbandyti ir keptas – sultingos bei saldžios jos puikiai dera su ožkų sūriu. Skrebučiams paruošti reikės:
· 400 g besėklių vynuogių;
· 4 riekelių mėgstamos duonos;
· 150 g minkšto ožkų sūrio;
· 2 v. š. medaus;
· 1 v. š. alyvuogių aliejaus;
· kelių šakelių šviežių čiobrelių;
· žiupsnelio druskos ir juodųjų pipirų.
Gaminimas. Įkaitinkite orkaitę iki 200 laipsnių. Vynuoges sudėkite į kepimo skardą, apšlakstykite alyvuogių aliejumi ir dalimi medaus. Kepkite apie 20–25 minutes, kol uogos suminkštės, o dalis jų pradės trūkinėti ir išleis sultis. Tuo metu paskrudinkite duonos riekeles. Dar šiltas jas aptepkite ožkų sūriu, ant viršaus sudėkite keptas uogas ir apšlakstykite skardoje likusiomis sultimis. Pagardinkite likusiu medumi, šviežiais čiobreliais, žiupsneliu druskos ir juodaisiais pipirais. Patiekite šiltus.
Traškios vynuogės cukraus plutelėje
Norintiems vynuoges paversti desertu „Maximos“ kulinarijos meistrai siūlo išbandyti dar vieną netikėtą jų paruošimo būdą – apgaubti plona, traškia cukraus plutele. Šiam desertui paruošti reikės:
· 300 g besėklių vynuogių;
· 350 g cukraus;
· 700 ml vandens;
· medinių iešmelių ir dubens su ledukais.
Gaminimas. Vynuoges nuplaukite, gerai nusausinkite ir suverkite ant medinių iešmelių. Į puodą suberkite cukrų, supilkite vandenį ir kaitinkite, kol cukrus ištirps. Sirupui užvirus, jo nebemaišykite ir virkite apie 20–25 minutes, kol sutirštės. Ar sirupas paruoštas, patikrinkite įmerkę į jį iešmelio galiuką ir iškart panardinę į ledinį vandenį – cukrus turėtų sukietėti ir traškėti. Tuomet vynuogių iešmelius trumpam panardinkite į sirupą, po to – į ledinį vandenį, kad susidarytų plona traški plutelė. Patiekite iškart.

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 

